Line Barfod (EL), 2008-05-16:
Der er ingen tvivl om, at vold i hjemmet er noget, som vi skal gøre, hvad vi kan, for at få afskaffet.
Det glæder mig, at Dansk Folkeparti åbenbart i dag - også er nået dertil, at man ikke længere mener, at vold i hjemmet overhovedet er acceptabel.
Det har jo været en lang udvikling, og vi har langsomt fået nedbragt volden i samfundet.
Vi fik gjort det ulovligt at slå sine ansatte.
Vi fik gjort det ulovligt at slå sin hustru.
Vi fik for ikke særlig mange år siden gjort det ulovligt at slå sine børn.
Og det har faktisk ført til, at der er mindre og mindre vold i samfundet, men der er et stykke vej, før vi fuldstændig har fået det afskaffet, især volden i hjemmet er det rigtig vigtigt at afskaffe.
Vi er også godt i gang med at få ændret holdningen.
Vi har stadig diskussionen om, hvorvidt det bare skal hedde husspektakler, eller hvorvidt vi klart skal definere det som vold i hjemmet.
Der er brug for at gøre noget i forhold til ofrene, herunder også de børn, der overværer, at der er vold i hjemmet.
Det er rigtig vigtigt, at vi kommer med endnu flere ressourcer også i forhold til det, som vi før har diskuteret, nemlig Østrigsmodellen: at man vil have manden sat ud af lejligheden.
Så er det altså rigtig vigtigt, at der også er et behandlingstilbud både til manden, så han holder op med at slå, og til kvinden og børnene, der bliver tilbage i lejligheden, sidder helt alene og måske er i chok, og som så ikke får den støtte og hjælp, de ville have fået, hvis de var kommet på et krisecenter.
Så der er endnu et stykke vej, før vi gør en ordentlig indsats.
Der er også det, at vi skal sikre, at der skal være gode behandlingstilbud til dem, der udøver volden, typisk mænd, men der er jo også nogle tilfælde, hvor det er kvinder, der slår mænd, og det skal vi huske også at tage alvorligt.
Vi foreslog, som det har været fremme i debatten fra en række partier, at man skulle have mulighed for en behandlingsdom, for det er det, vi hører at der er behov for.
Nogle af os står og siger, at vi tror, at når der ikke er flere, der anmelder, så er det, fordi de er bange for, at manden kommer i fængsel, og at de ville anmelde i større omfang, hvis der var mulighed for behandlingsdom.
Dansk Folkeparti tror, at når mange ikke anmelder, er det, fordi de gerne vil have, at manden skulle spærres inde i mange år i et fængsel, måske helt indtil børnene var voksne og flyttet hjemmefra
jeg kunne ikke helt forstå, hvor mange år de skulle spærres inde.
Jeg synes, vi skulle opfordre justitsministeren til at finde ud af, om der er lavet nogen undersøgelser, hvor man faktisk har spurgt kvinderne, hvorfor de ikke anmelder, i stedet for at det er noget med, at vi tror et eller andet, så vi faktisk får noget viden om, hvad det er, der gør, at der ikke er flere anmeldelser.
Så synes jeg, vi skulle overveje det, som også har haft en effekt i Sverige, hvor man havde nogle meget grove sager med både voldtægt og vold.
Der var simpelt hen nogle mænd, der fik nok, og som begyndte at arrangere demonstrationer mod vold, og som også dannede et mandenetværk i Rigsdagen for at bekæmpe både vold, voldtægt og kvindehandel.
Jeg synes, det kunne være godt, hvis der også her i Folketinget var en række mænd - jeg ved, det har været forsøgt nogle gange, men det er ikke rigtig kommet så langt - der åbent ville stå frem og sige, at det er fuldstændig uacceptabelt, og at vi bliver nødt til at gøre en langt større indsats for at gøre det klart, at vi vil have afskaffet vold i hjemmet, vi vil have afskaffet voldtægt, og vi vil have afskaffet kvindehandel i Danmark.
Det synes jeg ville klæde også mændene i det danske Folketing.